A Bizottság 1359/95/EK rendelete
(1995. június 13.)
a vám- és statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. és II. mellékletének módosításáról és a 802/80/EGK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre [1] és különösen annak 9. és 12. cikkére,
mivel a 2658/87/EGK rendelet létrehozott egy, a Közös Vámtarifa és a közösségi külkereskedelmi statisztika követelményeinek egyszerre megfelelő árunómenklatúrát (a továbbiakban "Kombinált Nómenklatúra");
mivel a 2658/87/EGK rendelet I. és II. mellékletének módosításáról szóló, 1994. december 20-i 3115/94/EK rendelet, amely 1995. január 1-jén lépett hatályba, figyelembe vette:
- a statisztikára és a kereskedelempolitikára vonatkozó követelmények változásait, különösen azokat, amelyek az Uruguayi Forduló többoldalú tárgyalásai (1986-1994) során elért megállapodásoknak az Európai Közösség hatáskörébe tartozó ügyek tekintetében az Európai Közösség nevében történő megkötéséről szóló, 1994. december 22-i 94/800/EK tanácsi határozat [2], illetve a tárgyalásoknak a XXIV: 6. cikk értelmében történt lezárásából következő bizonyos intézkedésekről, valamint egyéb, az egyszerűsítés érdekében szükséges intézkedésekről szóló, 1994. december 22-i 3231/94/EK tanácsi rendelet [3] következményei,
- a szövegek összehangolásának vagy pontosításának szükségességét;
mivel szükséges bizonyos tarifális intézkedések 1995. július 1-jei hatállyal történő alkalmazása, különösen a többoldalú tárgyalások uruguayi fordulójának keretében meghatározott mezőgazdasági termékekre vonatkozóan;
mivel indokolt, hogy a Bizottság egy 1995. július 1-jétől hatályba lépő rendelet által - a 94/800/EK határozatnak és a 3231/94/EK rendeletnek és a Tanács vagy a Bizottság által elfogadott egyéb intézkedésnek [4] megfelelően - elfogadja a Kombinált Nómenklatúra egy teljes változatát a Közös Vámtarifa megfelelő autonóm és szerződéses vámtételeivel együtt;
mivel a 2723/90/EGK rendelettel [5] módosított 802/80/EGK rendelet [6] bizonyos termékeket a Kombinált Nómenklatúra 04050010 alszáma alá vajként sorolt be; mivel ez a besorolás már nem egyezik meg az e rendelethez mellékelt Kombinált Nómenklatúra 0405 vámtarifaszámának új struktúrájával; mivel ezért a 802/80/EGK rendeletet hatályon kívül kell helyezni;
mivel az e rendeletben előírt intézkedések összhangban vannak a Vámkódexbizottság vám- és statisztikai nómenklatúrával foglalkozó részlegének véleményével,
ELFOGADTA EZT A RENDELETET:
1. cikk
A 2658/87/EGK rendelet I. és II. mellékletének helyébe e rendelet mellékletei lépnek.
2. cikk
A 802/80/EGK rendelet hatályát veszti.
3. cikk
Ez a rendelet 1995. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. június 13-án.